แนวโน้มดัชนีเช้านี้ ชะลอลงทุนรอความชัดเจนคดียึดทรัพย์
นักวิเคราะห์เผยวันนี้ตลาดยังชะลอการลงทุนรอดูสถานการณ์ 1-2 วันนี้เพื่อรอผลตัดสินคดียึดทรัพย์ เชื่อว่าจะเห็นทิศทางชัดเจนขึ้นสัปดาห์หน้า
25 ก.พ. 2553

นักวิเคราะห์เผยวันนี้ตลาดยังชะลอการลงทุนรอดูสถานการณ์ 1-2 วันนี้เพื่อรอผลตัดสินคดียึดทรัพย์ เชื่อว่าจะเห็นทิศทางชัดเจนขึ้นสัปดาห์หน้า
นายอนุพนธ์ ศรีอาจ ผู้อำนวยการฝ่ายวิเคราะห์หลักทรัพย์ บล.บีฟิท กล่าวว่า ตลาดหุ้นไทยวันนี้ยังคงอิงตามตลาดหุ้นต่างประเทศ และยังคงเคลื่อนไหวไม่มากนัก คงต้องรอหลังการพิจารณาคดียึดทรัพย์อดีตนายกรัฐมนตรีในวันศุกร์ไปก่อนใน 1-2 วันนี้ตลาดหุ้นไทยยังไม่มีปัจจัยใดๆนักลงทุนคงรอดูความชัดเจนที่จะเกิดขึ้นเสียก่อน
ส่วนตลาดหุ้นสหรัฐแม้ว่าจะรีบาวน์ขึ้นมาจากการที่เชื่อว่าธนาคารกลางสหรัฐ(เฟด)ยังคงอัตราดอกเบี้ย แต่ถือว่าเป็นช่วงเวลาสั้นๆเท่านั้น เพราะมองว่าการฟื้นตัวทางเศรษฐกิจที่แท้จริงของสหรัฐยังไม่เกิดขึ้นและยังต้องใช้เวลา
"ตอนนี้ปัจจัยจากต่างประเทศมีทั้งบวกและลบสลับกันไป แม้ตลาดหุ้นสหรัฐปรับเพิ่มขึ้นได้วานนี้ แต่อาจไม่ส่งผลต่อตลาดหุ้นไทยมากนัก ส่วนในประเทศการเมืองก็ยังรอความชัดเจน กว่าจะพิจารณาคดีเสร็จวันศุกร์ตลาดหุ้นคงปิดแล้ว 1-2 วันนี้ยังไม่มีอะไรคงต้องรอสัปดาห์หน้า และการที่เสื้อแดงเลื่อนการชุมนุมทำให้นักลงทุนยังชะลอตัดสินใจออกไป"นายอนุพนธ์ กล่าว 
สำหรับการลงทุนวันนี้ให้แนวรับที่ 708-710 จุดและแนวต้านที่ 718-720 จุด